**ZŠ Dravce, Dravce 97, 05314**

**Učebné osnovy**

|  |  |
| --- | --- |
| Vzdelávacia oblasť | **JAZYK A KOMUNIKÁCIA** |
| Názov predmetu | **ANGLICKÝ JAZYK** |
| Škola | **Základná škola Dravce** |
| Názov ŠVP | **Štátny vzdelávací program pre I. stupeň základnej školy** |
| Názov iŠkVP | **Školský vzdelávací program pre I. stupeň základnej školy** |
| Stupeň vzdelania | **Primárne vzdelanie - ISCED 1** |
| Dĺžka štúdia | **4 roky** |
| Vyučovací jazyk | **Slovenský** |
| Forma štúdia | **Denná** |
| Iné | **Štátna škola** |
| **\* Učebné osnovy sú totožné so vzdelávacím štandardom ŠVP pre príslušný vzdelávací predmet.** | |

|  |  |
| --- | --- |
| **Časový rozvrh výučby predmetu** | **2. ročník** |
| **Štátny vzdelávací program** | 0 hod./ týž. |
| **Školský vzdelávací program** | 2 |
| **Spolu** | 2 hod./týž |
| **Spolu za rok ŠVP/ŠkVP** | **66/0** hod./rok |

**Prerokované v MZ dňa: ............................. Podpis vedúcej MZ:............................**

**Schválené riaditeľom školy: ..................... Podpis riaditeľa školy:.......................**

|  |
| --- |
| **CHARAKTERISTIKA PREDMETU** |

Záujem o štúdium anglického jazyka v posledných rokoch stále rastie. Je to dané nielen požiadavkou zo strany rodičov či žiakov ale najmä spoločenským vývinom. Vstup našej krajiny do EÚ a jej štruktúr si žiada ovládanie cudzích jazykov , dobré vedomosti a komunikačné zručnosti. Jednou z možnosti ako túto požiadavku naplniť je začať vyučovať anglický jazyk už mladšom školskom veku a riadiť sa heslom: „ Čím skôr, tým lepšie.“ Skorý začiatok vyučovania anglického jazyka má pozitívny vplyv na celkový rozvoj osobnosti dieťaťa. Otvára žiakom nový obzor pri spoznávaní iných kultúr a tým rozvíja aj tolerantnosť dieťaťa voči iným kultúram. Uľahčuje deťom prácu pri vyučovaní formou IKT metód.

|  |
| --- |
| **CIELE PREDMETU** |

Cieľom vyučovania anglického jazyka je ponúknuť súhrn nielen jazykových kompetencií, ale aj kompetencie všeobecné. Medzi najdôležitejšie patria komunikačné zručnosti:

* počúvanie s porozumením - rozozná základné slová, rozumie jednoduchým pokynom,
* ústny prejav - komunikácia jednoduchým spôsobom,
* písať - odpísať známe slová.

|  |
| --- |
| **OBSAH PREDMETU** |

Na hodinách sa má vytvoriť hravá atmosféra, v ktorej sa môže dieťa učiť bez strachu a stresu. V začiatočnej fáze vyučovania anglického jazyka hrajú dôležitú úlohu **parajazykové** (rytmus, intonácia) a **nonverbálne** (gestikulácia, mimika) prostriedky.

Správne zvolenými metódami sa má vyprovokovať chuť do učenia a využiť prirodzená zvedavosť dieťaťa. Je nutné zohľadniť potreby dieťaťa a umožniť mu učiť sa všetkými zmyslami. Prihliada sa aj na vyjadrovacie schopnosti žiaka, kreativitu, sociálne správanie a rečové zručnosti. V prvom rade má dieťa jazyk zažiť a použiť v komunikácii s partnerom. Pritom majú u začiatočníkov prednosť počúvanie a hovorenie. Čítanie a písanie sa pridávajú neskôr podľa schopností detí a v rámci kontextu.

|  |  |  |  |
| --- | --- | --- | --- |
| **VZDELÁVACÍ ŠTANDARD** | | | |
| **Tematický celok** | **Obsahový štandard** | **Výkonový štandard** |
| Nadviazanie kontaktu -predstavenie sa | Zoznamovanie  Druhy pozdravov  Poďakovanie  Pomoc | Vedieť sa prestaviť, zoznámiť, pozdraviť, poďakovať, požiadať o pomoc |
| Moja trieda a  moja škola | Základné farby- červená, žltá, modrá,...  Čísla 1-10  Kniha, ceruza, pero,...  V, na, pod | Vedieť rozlíšiť, ukázať a pomenovať základné farby, čísla a školské predmety  Pasívne použiť predložky |
| Moja rodina a ja | Názvy členov rodiny- mama, otec, sestra, brat  Činnosti v ročných obdobiach, hry detí, dovolenka  Zákl. časti tváre a tela | Vedieť pomenovať členov rodiny  Oboznámiť sa s so športovými činnosťami detí  Vedieť pomenovať niektoré časti hlavy a tela |
| Zvieratá a domáci miláčikovia | Zvieratá- pes, mačka, krava, slon,... | Vedieť pomenovať niektoré zo zvierat |
| Potraviny- ovocie, zelenina | Potraviny- zmrzlina,...  Základné druhy ovocia a zeleniny | Vedieť pomenovať niektoré druhy  potravín, ovocia a zeleniny |
| Sviatky: narodeniny, Vianoce, Veľká noc | Darčeky  Koľko mám rokov  Ako oslavujú sviatky v iných krajinách | Vedieť zablahoželať,  Poznať tradície sviatkov aj v iných krajinách |

|  |
| --- |
| **PRIEREZOVÉ TÉMY** |

Dopravná výchova- *DV*

Osobnostný a sociálny rozvoj- *OSR*

Enviromentálna výchova- *EV*

Ochrana života a zdravia- *OŽZ*

Mediálna výchova- *MV*

Multikultúrna výchova- *MKV*

Tvorba projektov a prezentačné zručnosti- *TPPZ*

Finančná gramotnosť*- FG*

**VZDELÁVACIE OBLASTI**

Človek a spoločnosť - osvojenie kompetencie - žiak

- bližšie spoznanie svojho okolia

- utváranie dobrých medziľudských vzťahov,

- rodina- základná bunka spoločnosti

Človek a hodnoty - osvojenie kompetencie - žiak

- získavanie správnych komunikačných zručností žiak-

učiteľ, žiak-žiak

- väzby medzi vrstovníkmi

- efektívne využívanie voľného času

- výber vhodného oblečenia

Umenie a kultúra - osvojenie kompetencie - žiak

- vytváranie vhodného rodinného prostredia a skultúrňovania vlastného bývania

Človek a svet práce- osvojenie kompetencie – žiak

- získavanie základnej slovnej zásoby v cudzom jazyku

Človek a príroda- osvojenie kompetencie – žiak

- spoznávanie sveta zvierat a tvorba projektov

Jazyk a komunikácia- osvojenie kompetencie - žiak

- orientovanie sa v základných gramatických štruktúrach viet

- tvorba jednoduchých viet

- schopnosť odpovedať na základné otázky

|  |
| --- |
| **POŽIADAVKY NA VÝSTUP** |

Žiaci po ukončení druhého ročníka by mali ovládať niektoré základné komunikačné zručnosti, slovnú zásobu vybraných tematických okruhov, mali by rozumieť jednoduchým pokynom, názvom, slovám, jednoduchým vetám. V gramatike žiaci zvládajú tvorbu jednoduchých viet, používanie niektorých prídavných mien, základných farieb.

Žiak 2. ročníka:

* používa iba základný rozsah jednoduchých výrazov týkajúcich sa osobných údajov a potrieb konkrétneho typu,
* má základný repertoár slovnej zásoby izolovaných slov a slovných spojení vzťahujúcich sa na dané konkrétne situácie,
* prejavuje iba obmedzené ovládanie základných gramatických štruktúr a typov viet, ktoré sú súčasťou osvojeného repertoáru,
* dokáže odpísať známe slová, pri ktorých sa nelíši grafická a zvuková podoba.

Učiaci využíva nielen všeobecné kompetencie, ale aj celý rad komunikačných jazykových kompetencií:

- komunikačné zručnosti,

- percepčno-motorické zručnosti,

- pamäťové, klasifikačné a aplikačné zručnosti,

- analytické zručnosti,

- tvorivé zručnosti,

- informačné zručnosti.

|  |  |  |  |  |  |
| --- | --- | --- | --- | --- | --- |
| **Komunikačné** | **Občianske** | **Kultúrne** | **Sociálne a interpersonálne** | **Existenciálne** | **K učeniu** |
| Vie zareagovať na jednoduché otázky s primeranou odpoveďou | Je zvedavý, má chuť poznávať nový jazyk | Snaží sa vyjadriť svoje názory a city pomocou jednoduchých výrazov | V interakcii používa základné komunikačné schopnosti | Rozvíja svoje vedomosti a schopnosti, aby sa vedel vyjadriť | Svoje obzory si rozširuje aktívnym a tvorivým prístupom, využitím rôznych postupov a materiálov |

|  |
| --- |
| **METÓDY A FORMY** |

Správne zvolenými metódami sa

• má vytvoriť atmosféra, v ktorej sa môže dieťa učiť bez strachu a stresu

• má využiť a motivovať chuť dieťaťa do učenia sa a jeho prirodzená zvedavosť

• majú zohľadňovať potreby dieťaťa a hlavne umožniť sa učiť všetkými zmyslami

• má dieťa naučiť reagovať v anglickom jazyku, postupne ho používať

Vyučovanie anglického jazyka je založené na komunikatívno-poznávacom princípe. Výučba má žiakov aktivizovať, vzbudiť záujem a pripraviť žiakov na život v spoločnosti.

Metódy a formy práce:

- motivačné rozprávanie,

- motivačný rozhovor,

- zážitkové učenie,

- rozhovor,

- scénka, dramatizácia,

- samostatná práca a práca v skupinách,

- metódy opakovania, upevňovania a precvičenia učiva.

Osvojovanie cudzieho jazyka je ovplyvňované množstvom faktorov. Psychologické, emocionálne, alebo sociokultúrne činitele ovplyvňujú celý proces učenia. Je preto nevyhnutné už od nástupu do školského zariadenia, ale aj počas celého procesu učenia sa ich brať do úvahy. Takisto ako vek učiaceho, tak aj schopnosti, motivácia, učebný štýl, osobnosť, inteligencia zohrávajú rovnako dôležitú úlohu pri ich výučbe. V neposlednom rade je podstatné si uvedomiť, že na prvom mieste stojí žiak a jeho schopnosti a potenciál, ktorý treba rozvíjať a využiť na dosiahnutie konkrétneho cieľa. Individuálny prístup zo strany učiteľa aktivizuje u jednotlivých žiakov záujem o jazyk, čo sa prejavuje v jeho tvorivej práci a samostatnom myslení.

Hodiny anglického jazyka by mali byť preto pestré aby dokázali upútať aj tých najmladších. Pri výučbe je nápomocné aj využitie vhodných didaktických prostriedkov. Okrem zvyčajných didaktických prostriedkov sa na hodinách využíva aj hra, hádanky a tvorivá aktivita zo strany žiakov (kreslenie, spájanie, lepenie..). Nevyhnutným faktorom pri výučbe je systematické opakovanie, primeraná náročnosť, precvičovanie učiva.

*Komunikatívna metóda*

- vyberajú sa také jazykové prvky, aby v každom štádiu výučby umožňovali (adekvádne) viesť zmysluplný rozhovor, komunikáciu. Učivo je zostavené tematicky a osvojujú sa modelové vety bez vysvetľovania gramatických javov a bez presných prekladov, t.j. učiteľ objasní len zmysel vety (alebo verša v básničke a pod.), a to nie iba slovne, ale využije pri tom aj obrázky, skutočné predmety, zapojí mimiku a gestá.

*Naratívna metóda*

-základom tejto metódy sú príbehy, rozprávky a obrázky, ktoré podnecujú rozprávanie, pričom sa využíva skutočnosť, že deti rozprávajú rady. Tematické okruhy sú spracované do príbehov a jazyk sa deťom predkladá globálne, v kontexte ucelených viet, ktoré znejú prirodzene, bez umelej orientácie na gramatiku. Príbehy by mali byť primerané veku, vychádzajúce zo skúsenosti detí, ale zaujímavé, veselé, bohaté na zápletky, napínavé, aby vyvolávali v deťoch túžbu objavovať a rozuzľovať, riešiť. Mali by nielen pobaviť, ale aj poučiť.

*Audio- lingválna metóda*

-oboznamovanie sa počúvaním a verbálnym napodobňovaním. Pritom sa intenzívne využívajú pomôcky podľa prezentovaného tematického obsahu – hračky (s čím sa rád/rada hrám), skutočné predmety- (napr. ovocie, čokoláda), obrázky (napr. fotografia rodiny). Deti kreslia, vyfarbujú, vystrihujú, nalepujú...

*Hra a hrový spôsob*

- všetky poznatky treba prezentovať v hre, hrovým spôsobom. Deti rady opakujú činnosti, preto pre nich nie je nudné často sa vracať k už osvojeným textom- živý dialóg, pesničky, básničky atď., samozrejme, len ak ich zaujali.

*TPR (Total Physical Response, celková telesná reakcia)*

-jej princíp spočíva v tom, že sa do činnosti zapája čo najviac zmyslov (zrak, sluch, hmat, príležitostne aj čuch a chuť), pričom sa využíva pohyb (kinestetika).

Metóda TPR do určitej miery kopíruje spôsob, akým sa malé deti učia materinský jazyk .V prvej fáze dieťa pomerne dlhé obdobie iba počúva materinský jazyk. V nasledujúcom období síce ešte nehovorí, ale rozumie čoraz a reaguje na slovné podnety. Neskôr začína hovoriť –s chybami, ale reč sa postupne zdokonaľuje a rozvíja.

*Dramatizácia príbehu*

- po prebraní príbehu sa žiaci snažia zahrať divadielko, pričom si opakujú najpoužívanejšie frázy.

*CLIL -* obsahovo a jazykovo integrované vyučovanie

Z používaných metód vyplývajú formy vyučovania:

• Tradičná forma- frontálne prezentovanie učiva (práca s celou triedou)- by sa pri vyučovaní AJ malých žiakov mala využívať len okrajovo, na špecifické účely (niečo oznámiť, spoločne vysvetliť a pod.).

• Spoločná práca, práca v skupine- deti sedia/ stoja v kruhu, pohybujú sa po triede, kreslia, pracujú s pracovnými listami, na projekte.

• Postupne sa oboznamujú s prácou vo dvojiciach (rozhovor, práca na projekte).

• Individuálna práca- učiteľ zadá úlohu (kresliť, dopĺňať) a venuje sa žiakom osobitne, reaguje na ich prácu.

• Projekty- ako osobitná forma sa začínajú pripravovať prakticky od začiatku výučby. Primeraný obsah a požiadavky na spracovanie ich robia atraktívnymi (,,Moja rodina“ , ,, Moja škola“). Významným motivačným prvkom je možnosť prezentácie projektov rodičom alebo rovesníkom v iných triedach. Pri práci na projektoch sa využíva individuálna (samostatná) aj skupinová forma (práca vo dvojiciach alebo v tímoch). Úlohou učiteľa je zvážiť výber témy tak, aby bola pre deti zaujímavá a atraktívna a starostlivo pripraviť realizáciu (výber formy a prostriedkov, určenie potrebných

pomôcok, rozdelenie úloh pri skupinovej práci, stanovenie časového plánu a pod.). O výbere témy môžu spolurozhodovať aj deti a pomôcť môžu aj v prípravných činnostiach. Pri samotnej realizácii sa učiteľ stáva partnerom, pomocníkom a konzulantom, podporuje tvorivosť a fantáziu detí. Neskôr možno projekty pripravovať aj medzipredmetovo v spolupráci s triednymi učiteľmi.

|  |
| --- |
| **UČEBNÉ ZDROJE** |

Učebnica : English Advancer 1

Metodika pre učiteľa, časopisy, internet, práca s počítačom

IKT zdroje: edukačné CD-rom

Edukačné plagáty, postery a obrázkový materiál

CD, kazety na počúvanie a VHS kazety, Slovníky pre deti

|  |
| --- |
| **HODNOTENIE PREDMETU** |

Hodnotenie predmetu v súlade s Metodickým pokynom č.22/2011 na hodnotenie žiakov základnej školy.

Žiaci budú hodnotení známkou.

V skorom vyučovaní anglického jazyka sa má:

• skôr sledovať a zisťovať prírastok vedomostí dieťaťa ako hodnotiť

• slovným hodnotením zohľadňovať jeho vyjadrovacie schopnosti, kreativita, sociálne správanie a rečové zručnosti

• uspokojovať prirodzená potreba dieťaťa informovať sa o vlastnom pokroku správnymi formami bez toho, aby sme sa dotkli osobnosti dieťaťa

• má učiteľ viesť dieťa k správnemu sebahodnoteniu, ako aj hodnoteniu spolužiakov (rozvoj sociálneho správania)

Deti treba často chváliť, verbálne alebo neverbálne (súhlasným prikývnutím, úsmevom) vyjadriť podporu. Môžu dostávať pečiatky, drobné predmety, inú formu „vyznamenania“. Slabší výkon, nesplnenie požadovaných úkonov nekritizujeme, nezosmiešňujeme, ani nijako inak netrestáme. Využíva sa formálne a neformálne hodnotenie.

**Počet písomných prác:** 4

**Stupnica hodnotenia písomných prác:**

100% - 83% = 1

82% - 70% = 2

69% - 51% = 3

50% - 31% = 4

29% - 0% = 5